**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Opis lika – Majčin dan

**Ključni pojmovi**: Majčin dan, opis lika, pismeni sastavak

**Cilj:** Poticati učenike na promatranje i uočavanje vanjskih obilježja lika, poticati učenike na promišljanje o unutarnjim osobinama i ponašanju lika, pisano se izražavati na osnovi zadanoga plana pisanja, upoznati biografiju i stvaralaštvo poznatih hrvatskih pjesnika.

**Zadatci nastave:**

1. **Obrazovni**: upoznati stvaralaštvo Zvonimira Baloga, Ivanke Borovac, Vere Zemunić, Zorice Klinžić i Enesa Kiševića čitajući njihovu poeziju posvećenu majci, opisati majku prema zadanome planu, promatrati i uočavati vanjska obilježja lika, promišljati o unutarnjim osobinama i ponašanju lika, pri pisanju se pridržavati pravopisnih pravila, spoznati da se Majčin dan slavi druge nedjelje u svibnju
2. **Funkcionalni**: razvijati kulturu slušanja, čitanjem i slušanjem pjesama bogatiti rječnik, poticati učenike na govorno, pisano i likovno izražavanje pisanjem opisa majke i crtanjem majke, poticati izražajno čitanje
3. **Odgojni:** razvijati komunikacijske vještine, razvijati zanimanje za čitanje poezije, razvijati maštu, kreativnost, originalnost u pismenome izrazu, razvijati vlastiti stil pisanoga izražavanja, obilježiti Majčin dan pisanjem o majci i crtanjem majke

**Nastavne metode**: govorenje, slušanje, čitanje, rad na tekstu, pisanje, crtanje

**Oblici nastave**: frontalni rad, individualni rad

**Nastavna sredstva i pomagala**: pisanka, ploča, pjesme o majci (*Prvi izbor* – dječji časopis; *Antologija hrvatske dječje poezije.* 2008. Ur. Ivo Zalar.), CD s pjesmama o majci

**Korelacija:** Priroda i društvo, Likovna kultura

**Tijek nastavnoga sata**

1. **Motivacija**

Na početku sata učenici slušaju pjesmu *Moja majka* (M. Brajša-Rašan). Kao motivacija može poslužiti i neka druga pjesma o majci. Nakon slušanja učitelj kratko razgovara s učenicima o tome kako su se osjećali slušajući pjesmu, kako im se pjesma sviđa, je li im se nešto posebno svidjelo u pjesmi. Ako netko od učenika zna, može otpjevati ili recitirati pjesmu o majci.

Potaknuti na razmišljanje o majci učenici pišu rečenicu o majci: *Majka*...

Učenici čitaju svoje rečenice, a ako osjeti da je potrebno, učitelj s učenicima kratko prokomentira rečenice koje su učenici posvetili majkama.

1. **Najava, interpretativno čitanje**

Učitelj najavljuje učenicima čitanje nekoliko pjesama o majci. Učenicima govori da pozorno slušaju pjesme te zapisuju riječi koje su im se posebno svidjele.

1. **Interpretacija literarnoga predloška**

Učitelj učenicima daje listić s pjesmama, povede kratak razgovor o njima.

Pitanja:

1. Na koji način od djevojčice postane mama?
2. Pomažu li doista mudraci i anđeli mamama u odgoju djece?
3. Što mame znadu same od sebe?
4. Kakav je dar mama za Majčin dan kupila sama sebi?
5. S čime sve pjesnikinja poistovjećuje majku?
6. Objasnite stihove *Sreća ima tvoje lice, mama!*
7. Pjesnik tvrdi da se sve okreće oko majke, a majka samo oko djeteta. Kako je to moguće?
8. **Opis lika**

Učitelj objašnjava učenicima kako će oni opisivati svoje majke. Učitelj na ploču, a učenici u pisanke zapisuju plan opisa kojim će se služiti u opisu majke.

Plan opisa:

1. vanjski izgled: visina,stas, lice, oči, usta, nos, kosa, odjeća, obuća, stil odijevanja
2. unutarnje osobine: karakter, ponašanje
3. posebnosti: zanimanje, hobi, slobodno vrijeme
4. odnos prema majci: međusobni odnos, članovi obitelji, rodbina

Učitelj ponavlja s učenicima kako svaki sastavak ima uvodni dio, središnji dio i završetak. Učenici u svoj sastavak trebaju uvrstiti sve sastavnice plana opisa, no o poretku odlučuju oni sami.

1. **Čitanje opisa**

Kad učenici završe opisivanje, učitelj naglašava kako svaki učenik treba u sebi pročitati opis kako bi tijekom čitanja naglas bio siguran u svoje čitanje. Nakon uvježbavanja učenici čitaju svoje sastavke. Provodi se kratka analiza u kojoj učitelj i učenici komentiraju opise, daju svoje sugestije i mišljenje. Učitelj svaki sastavak pregleda kako bi utvrdio pravopisnu točnost.

Učenici prepisuju svoje sastavke koji će poslužiti za uređenje razrednoga panoa. Ako stignu, učenici na posebnom papiru crtaju portret majke, ali crtanje se može obaviti na satu likovne kulture.

**Prilog**

1. **Pjesme o majci**

**KAKO SE PRAVE MAME**

Uzme se djevojčica

I s njome se igra

I s njome se smije,

S njome se sanja

I s njome se bdije.

Pa je se pazi,

Pa je se mazi.

Bude joj se pri ruci,

Bude pri nozi,

Da ne može pasti.

Pomaže joj se čuditi,

Pomaže rasti.

Pomaže joj se otpetljati

Kad nešto zapne,

Takne joj se nos,

U uho se šapne.

Kad joj je nešto teško,

Se ponese,

Joj se divi,

Hvali je se.

Pa joj se da neka

Ciklama...

Sve tako dok ne ispadne mama.

**Zvonimir Balog**

**KAKO SE UČI BITI MAMA**

Kako da im djeca

Budu dobri đaci,

Mamama objasne

Najveći mudraci.

Paziti na djecu

I zaštitne stvari

Strpljivo ih uče

Anđeli čuvari.

Za dodire meke,

Nježne poput svile

Zadužene jesu

Najnježnije vile.

Kad se zlo nadvije

Nad dječje glavice,

Mamama su uzor

Opasne lavice.

Najvažnije što je,

Mame same znaju:

Svojoj djeci ljubav

Neizmjernu daju.

**Ivanka Borovac**

**DAR ZA MAMU**

Za Majčin dan

Naša je mama

Neobičan dar

Kupila sebi sama.

Doma ga je donijela

Umotana u plavu svilu

I vrlo ga pažljivo

Držala u krilu.

A kad je taj čudni omot

Razmotala malo više,

Na tren nam se učinilo

Da tu nešto diše.

Zatim smo čuli tiho,

A onda sve jače

Netko (baš muški) plače.

Mama se sretno smješkala,

A čudio se, tobože, tata.

I meni je, konačno jasno bilo:

Pa ja sam dobila

Brata!

**Vera Zemunić**

**SREĆA IMA TVOJE LICE, MAMA!**

Ti si blago sunce što me nježno grije,

Ti si mirna luka kad me vjetar bije...

Ti si sjajna duga preko moga svoda,

Sve si – dah svježine, sunce, hrana, voda!

Ti me smijehom braniš kad mi prijete kiše,

Tvoj glas – nježna glazba – zbori tiho, tiše...

Ja znam – ti si pjesma, radost, ljubav sama.

Sreća ima tvoje lice, mama!

**Zorica Klinžić**

**MOJA MAMA**

Sve se okreće oko moje Mame,

Sve se okreće zbog ljepote njene:

Tata se okreće

Zemlja se okreće

Sunce se okreće –

A mama se okreće samo oko mene.

**Enes Kišević**

1. **Biografije pisaca**

**Zorica Klinžić** rodila se Zagrebu 1951. gdje je završila osnovnu školu i gimnaziju te nastavničku akademiju. Danas radi u školi i predaje hrvatski jezik i književnost. Autorica je mnogih pjesama za djecu i odrasle, od kojih je velik broj uglazbljen i izvođen na brojnim festivalima. Pisala je udžbenike za hrvatski jezik.

**Enes Kišević** rođen je 1947. u Bosanskoj Krupi, školu je polazio u Ključu. Diplomirao je u Zagrebu na Akademiji za kazalište i filmsku umjetnost na Odsjeku za glumu. Piše uglavnom poeziju za odrasle, a za djecu je objavio knjige *Mačak u trapericama* i *Ne ogledalo – lice umij*. Surađuje u dječjim časopisima.

**Ivanka Borovac** rodila se u Slavoniji 1950. godine. Studirala je u Zagrebu na Filozofskome fakultetu engleski i hrvatski jezik. Radi kao urednica u Mozaik knjizi. Osim pisanjem bavi se i prevođenjem dječjih knjiga i slikovnica. Za djecu piše pjesme i priče, njezina su djela *Životinjska abeceda, Dječji bonton, Naopake bajke, Super – pen: engleska čitaonica, Ljubavne muke jednog Luke*. Djela su joj uvrštena u popis lektire za niže razrede, a neka su prevedena na strane jezike.

**Vera Zemunić**, pjesnikinja i pripovjedačica za djecu, rodila se u Zagrebu 1938. godine. Učiteljsku školu završila je u Osijeku nakon čega je službovala u različitim mjestima Slavonije, a zatim u Međimurju. Danas živi u Čakovcu.

Svojim je pjesničkim prilozima surađivala u gotovo svim poznatim dječjim časopisima.

**Zvonimir Balog** rođen je 1932. godine u Svetom Petru Čvrstecu blizu Križevaca. U Zagrebu je završio Školu primijenjenih umjetnosti i Pedagošku akademiju, studirao je pedagogiju. U životu je radio puno poslova, neki od njih su dekorater, pipničar, administrator, nastavnik,urednik časopisa, televizijski urednik i drugo. Smatra se utemeljiteljem suvremene hrvatske dječje poezije. Tekstovi su mu prevedeni na devetnaest jezika. Najnagrađivaniji je hrvatski dječji pisac. U umjetničkim krugovima poznat je kao kipar, slikar i ilustrator.

Višestruki je dobitnik nagrade „Grigor Vitez” i „Ivana Brlić-Mažuranić“. Dobitnik je povelje „Visoka žuta žita” za trajni doprinos hrvatskoj književnosti. Dobitnik je „Goranove plakete”.

Neka od djela su *Bijesne gliste, Bosonogi general, Carski zez, Drveni konj, Gdje žive životinje, Gljivograd, Golema mrvica, Ide jedna iduskara, Ja magarac, Jednodžeki Ok, Slone, volim te, Kako sam došao na svijet, Ljubav za početnike, Male priče o velikim slovima, Nevidljiva Iva, Pjesme sa šlagom ili Šumar ima šumu na dlanu, Pusa od krampusa* i druge.